***** ΚΑΝΟΝΙΣΜΟΣ (ΕΟΚ) αριθ. 3423/81 ΤΗΣ ΕΠΙΤΡΟΠΗΣ της 30ής Νοεμβρίου 1981 περί ανακοινώσεως, από τα Κράτη μέλη, στοιχείων σχετικά με τις εξαγωγές προϊόντων στον τομέα των σιτηρών και της όρυζας βάσει της επισιτιστικής βοήθειας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1949/81 (2), και ιδίως το άρθρο 24, τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της όρυζας (3), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 26, Εκτιμώντας: ότι η εκτέλεση των υποχρεώσεων που ανέλαβε η Κοινότης, στο πλαίσιο της συμφωνίας σχετικά με την επισιτιστική βοήθεια, πραγματοποιείται σε στενό σύνδεσμο με τη διαχείριση της κοινής οργανώσεως της αγοράς των σιτηρών και της όρυζας, όσον αφορά τόσο τις κοινοτικές όσο και τις εθνικές ενέργειες επισιτιστικής βοηθείας· ότι είναι αναγκαίο, στο πλαίσιο της εν λόγω συμφωνίας, να διαθέτει η Επιτροπή ορισμένα στοιχεία που έχουν σχέση με την εκτέλεση τόσο κοινοτικών όσο και εθνικών ενεργειών επισιτιστικής βοήθειας· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Τα Κράτη μέλη ανακοινώνουν στην Επιτροπή για κάθε μήνα ημερολογιακού έτους, το αργότερο τέσσερις εβδομάδες μετά την παρέλευση του εν λόγω μήνα, τα στοιχεία που αναφέρονται στο παράρτημα, σχετικά με τις εξαγωγές προϊόντων του τομέα των σιτηρών και της όρυζας που πραγματοποιούνται βάσει της επισιτιστικής βοήθειας, τόσο εθνικής όσο και κοινοτικής, στο πλαίσιο της συμφωνίας σχετικά με την επισιτιστική βοήθεια. 2. Για τις ενέργειες που πραγματοποιούνται κατά τη διάρκεια της τρέχουσας περιόδου, από 1ης Αυγούστου 1981 μέχρι την έναρξη της ισχύος του παρόντος κανονισμού, τα Κράτη μέλη ανακοινώνουν στην Επιτροπή τα στοιχεία που αναφέρονται στην παράγραφο 1, το αργότερο στις 31 Δεκεμβρίου 1981. Άρθρο 2 Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινότητων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 30 Νοεμβρίου 1981.

[Source: multi_eurlex | Tokens: 2210]